Valke-kaptein vas vir beweerde korrupsie              (Argieffoto: SA Polisie/Facebook) ŉ 52-jarige kaptein van die Valke is Vrydag in verband met beweerde korrupsie in Bela-Bela in Limpopo in hegtenis geneem. Daar word beweer dat die kaptein omkoopgeld van iemand geëis het sodat die persoon se bankrekeninge nie gevries word nie. Sy is gedurende ŉ ondersoek in hegtenis geneem en sal na verwagting Maandag (vandag) in die Bela-Bela-landdroshof verskyn. Die kaptein is aan die Valke se eenheid vir misdade teen die staat verbonde. “Daar word verwag dat lede van die Valke altyd bo verdenking en binne die raamwerk van die wet sal optree,” het lt.genl. Siphosihle Nkosi, waarnemende nasionale hoof van die Valke, gesê. “Die Valke veroordeel dié soort voorvalle, wat die beeld van die Valke beskadig, ten sterkste. Ons sal verseker dat die korrekte departementele prosesse gevolg word, waaronder skorsing soos deur die Suid-Afrikaanse Polisiewet voorgeskryf.”